b'\n_START_ARTICLE_\nNikola Batu\xc5\xa1i\xc4\x87\n_START_PARAGRAPH_\nNikola Batu\xc5\xa1i\xc4\x87 (Zagreb, 18. velja\xc4\x8de 1938. - Zagreb, 22. sije\xc4\x8dnja 2010.), bio je hrvatski akademik, knji\xc5\xbeevni povjesni\xc4\x8dar, teatrolog i kazali\xc5\xa1ni kriti\xc4\x8dar._NEWLINE_Napisao mnoge knjige o kazali\xc5\xa1tu i povijesti kazali\xc5\xa1ta, me\xc4\x91u utemeljiteljima je Hrvatskog dru\xc5\xa1tva kazali\xc5\xa1nih kriti\xc4\x8dara i teatrologa 1969. godine.\n_START_SECTION_\n\xc5\xbdivotopis\n_START_PARAGRAPH_\nBatu\xc5\xa1i\xc4\x87eva obitelj podrijetlom je iz sela Cvetkovi\xc4\x87a pokraj Jastrebarskog. Njegov se djed o\xc5\xbeenio u Zlataru i ta grana Batu\xc5\xa1i\xc4\x87a \xc5\xbeenidbom s k\xc4\x87eri mjesnoga trgovca Idom Metzger 1900. postala je adoptivno zagorska. Nikolin djed Antun Batu\xc5\xa1i\xc4\x87, napustio je zagreba\xc4\x8dku bogosloviju i zatim zavr\xc5\xa1io pravo. Nikolina mati je je poznata romanistica i profesorica francuskog jezika i promicateljica frankofonije Ivana Batu\xc5\xa1i\xc4\x87, k\xc4\x87i redatelja Branka Gavelle. Nikola je sinovac teatrologa Slavka Batu\xc5\xa1i\xc4\x87a. Otac mu je doktor prava. Sestra mu je Yvonne Vrhovac, legendarna sveu\xc4\x8dili\xc5\xa1na profesorica francuskog jezika u Hrvatskoj, udana za profesora doktora Darka Vrhovca. Nikolin ne\xc4\x87ak Radovan je ugledni zagreba\xc4\x8dki lije\xc4\x8dnik hematolog. Ro\xc4\x91en u Zagrebu. Djetinjstvo je Nikola Batu\xc5\xa1i\xc4\x87 proveo u Zlataru. Zavr\xc5\xa1io je Klasi\xc4\x8dnu gimnaziju u Zagrebu 1956. godine. Studirao francuski, njema\xc4\x8dki i komparativnu knji\xc5\xbeevnost u Zagrebu, M\xc3\xbcnsteru i Parizu. Diplomirao je romanistiku i germanistiku na zagreba\xc4\x8dkom Filozofskom fakultetu 1961. godine. 1965. godine doktorirao iz knji\xc5\xbeevnosti u Zagrebu obraniv\xc5\xa1i disertaciju Uloga njema\xc4\x8dkoga kazali\xc5\xa1ta u Zagrebu u hrvatskom kulturnom \xc5\xbeivotu 1840\xe2\x80\x931860. Od 1963. do 2004. godine bio je profesor (dekan i prodekan) na Akademiji dramske umjetnosti Sveu\xc4\x8dili\xc5\xa1ta u Zagrebu._NEWLINE_Kao urednik i prire\xc4\x91iva\xc4\x8d uredio je i priredio dvadesetak knjiga europskih i hrvatskih knji\xc5\xbeevnika, poglavito u dvjema najva\xc5\xbenijim knji\xc5\xbeevnim edicijama Matice hrvatske, Pet stolje\xc4\x87a hrvatske knji\xc5\xbeevnosti i Stolje\xc4\x87a hrvatske knji\xc5\xbeevnosti.'